Šefčík, Marek, poslanec NR SR (2022-09-23):
Ďakujem pekne za slovo. Pán predseda Národnej rady, pán generálny riaditeľ, spravodajca, kolegyne, kolegovia poslanci, poslankyne, ja som chcel najskôr zareagovať iba faktickou poznámkou, ale pán generálny riaditeľ vystúpil iba s úvodným slovom a potom už bolo treba asi vystúpiť ešte raz, aby sme mohli reagovať faktickými poznámkami, ale nevadí. Takto mám aspoň troška väčší priestor. Tak skúsim povedať, čo som chcel a dám aj jednu otázku. Tak tá otázka hneď na úvod. Hovorili sme aj s pánom Feckom o tom, že mestá a obce majú dosť veľké problémy s tým, že keď chcú budovať, chcú nejaké veci robiť v obciach, v mestách, tak niekedy to naťahovanie času kým vybavia tie žiadosti o odkúpenie pozemkov od Slovenského pozemkového fondu sú, im komplikujú život a brzdí sa tak rozvoj obcí a miest v tomto zmysle. No a preto sme sa rozprávali o tom, že by pozemky, ktoré sú v obciach a v mestách vo vlastníctve Slovenského pozemkového fondu, mohli delimitáciou prejsť na obce, aby tie obce nemali s týmto problémy. Takže chcem sa opýtať, či budeme s kolegom na tom teda pracovať teda že a aký má pohľad na to, lebo to je dôležité, aký má pohľad na to generálny riaditeľ Slovenského pozemkového fondu? Či by to bolo dobré a akým spôsobom to nastaviť, aby to bolo na prospech veci? No a teraz ešte k takým veciam, ktoré som chcel spomenúť. Ja by som chcel veľmi pekne poďakovať riaditeľovi Slovenského pozemkového fondu za to, čo spravil odkedy tam je, pretože sme sa stretávali s tým, čo bolo na Slovenskom pozemkovom fonde predtým a vieme, ako to funguje teraz, a on, on to naznačil v svojom úvodnom slove, že, že, takým slovom, myslím, že použil, že predtým to bol žalostný stav, že dalo by sa to nazvať žalostným stavom. Tak ja by som to chcel aspoň troška rozvinúť. Predstavte si, že máte na Slovenskom pozemkovom fonde 30-tisíc žiadostí. Už pán predseda Národnej rady naznačil, že niektoré zavreté, zamknuté, nikto na to neodpovedá. Nielen mestá a obce, ale aj súkromné osoby sú z toho zúfalí. Nevedia sa domôcť toho, čo s ich žiadosťami vlastne je. No a potom si predstavte situáciu, že niekto príde na Slovenský pozemkový fond povedzme s obálkou a povie, viete čo, taký a taký úradník, pozrite sa na túto a túto moju žiadosť. No a keď máme 30-tisíc žiadostí nevybavených, tak je veľmi ľahké, je to obrovský priestor na korupciu a je veľmi ľahko podľahnúť tomuto, že dobre, tak ja sa ti na tú tvoju žiadosť pozriem, ja tú tvoju žiadosť vybavím za to a to. A takto to v našej spoločnosti fungovalo a na Slovenskom pozemkovom fonde, kde sa diali obrovské kšefty s pozemkami, tak to bolo najvypuklejšie. A hovorím, nielen mestá a obce, ale aj súkromné osoby mali problém domôcť sa tej spravodlivosti. Generálny riaditeľ spomenul, že rozpracovanosť spisov bola niekedy 20 %, teraz momentálne sa dostali na 45 %. Čiže oni sa snažia rozriediť tých 30-tisíc spisov alebo žiadostí, ktoré tam sú, a viem, že boli aj personálne, personálne posilnení. S niektorými zamestnancami sa museli rozlúčiť práve kvôli tomu, čo som spomínal. Takže ja verím, že postupne, tak ako začal generálny riaditeľ na tom pracovať, tak postupne sa tie spisy rozriedia a budú sa vybavovať priebežne, aby tam nebol tak obrovský priestor na korupciu. A viem o Jankovi Maroszovi, že on je veľkým bojovníkom proti korupcii. Takže on keď zacíti, že sa tam deje niečo nekalé, tak automaticky koná. Mal troška hlavu v smútku, myslím, že neboli dovolení členovia rady a to potreboval. To sme už spravili ako Národná rada. Čiže znova ďalšie a ďalšie veci sa spravili k tomu, aby to bolo na tomto Slovenskom pozemkovom fonde lepšie. Ešte poviem jeden taký prípad s ktorým, na ktorý ma upozornil jeden človek, že predstavte si, že sa udeje toto. Dáte si žiadosť na odkúpenie pozemku, lebo ho potrebujete vysporiadať, povedzme na ňom stojí alebo na časti toho pozemku stojí nejaká nehnuteľnosť, ktorú vlastníte, a vy potrebujete vysporiadať ten pozemok pod tou budovou. Teraz dáte si žiadosť na Slovenský pozemkový fond a na Slovenskom pozemkovom fonde je človek, ktorý napíše rovnakú žiadosť na iné meno so skorším dátumom. Automaticky je vybavovaný ten človek, ktorému on takto pomohol. Ale on nemá záujem, eminentný záujem o ten pozemok, vy ho máte. Lenže ten človek sa vám ozve a povie, koľko mi dáš, ja ti ten pozemok predám. On ho dostane od Slovenského pozemkového fondu a potom vám ho predá. Samozrejme, takýmto spôsobom som sa dozvedel, že to fungovalo. A tomuto treba zamedziť a tomuto sa v tejto chvíli na Slovenskom pozemkovom fonde pod vedením Janka Marosza zamedzuje. Takže to som povedal len také možno dva príklady, jeden teraz a predtým v rozprave druhý, ktoré sú problematické, a ja verím, že Slovenský pozemkový fond, nechcel som povedať, že bude výkladnou skriňou, ale tak má kopec zamestnancov, ktorí sú tam aj z predchádzajúcej éry, ale poviem to tak miernejšie, že sa bude snažiť o to, aby tá korupcia, aby sa tá korupcia zabrzdila, aby sa tá korupcia nediala. Na Slovenskom pozemkovom fonde to je veľmi dôležité a tento odkaz by som chcel aj občanom dať, že v roku 2020 tými voľbami sa udialo aj to, že tam prišli takýto ľudia ako Janko Marosz, ktorí sú antikorupčne nastavení a ja verím, že budú pokračovať vo svojej práci aj naďalej. Takže ešte raz ďakujem generálnemu riaditeľovi. Ďakujem aj spravodajcovi, ktorý tu povedal konkrétnosti z tej správy a takisto vyzdvihol veci, o ktorých hovorím ja. Ďakujem ešte raz.